Vilnius, 2025 m. balandžio 29 d.

**Nuo gegužės 1-osios – pokyčiai atsiskaitant grynaisiais: „Lidl“ primena, ką aktualu žinoti pirkėjams**

**Nuo gegužės 1 dienos Lietuvoje įsigalioja svarbūs pokyčiai – atsiskaitant už prekes grynaisiais pinigais pradedama taikyti nauja sumų apvalinimo tvarka. Tai reiškia, kad mokant grynaisiais, galutinė suma bus apvalinama iki artimiausių 5 euro centų, taip siekiant sumažinant smulkių monetų naudojimą. Prekybos tinklas „Lidl“ primena, ką svarbu žinoti pirkėjams, įsigaliojus šiai naujai tvarkai.**

Lietuvos banko duomenimis, 1 ir 2 centų monetos sudaro net 59 proc. visų Lietuvos apyvartoje esančių monetų. Didžioji dalis jų yra panaudojamos vos vieną kartą, o net du trečdaliai išleistų monetų negrįžtą į apyvartą – nugula mūsų taupyklėse, kišenėse, stalčiuose ar yra pametamos. Taip kasmet prarandama net apie trečdalį milijono eurų.

„Sumų apvalinimo įvedimas yra svarbus žingsnis siekiant palengvinti atsiskaitymą grynaisiais pinigais ir sumažinti smulkių monetų naudojimą, kuris dažnai sukelia nepatogumų tiek pirkėjams, tiek prekybininkams. Svarbiausia žinoti, kad kainos dėl to nesikeis – apvalinimas bus taikomas tik bendrai sumai, todėl šis sprendimas prekių kainodarai įtakos neturės, kadangi mokėtina suma klientui bus apvalinama kasos kvito, o ne konkrečios prekės lygyje“, – pažymi „Lidl Lietuva“ korporatyvinių reikalų ir komunikacijos vadovas Antanas Bubnelis.

Jo teigimu, natūralu, jog gali prireikti šiek tiek laiko, kol tiek pirkėjai, tiek prekybininkai įpras prie naujai įsigaliojusios tvarkos, tačiau „Lidl“ darbuotojai bus visuomet pasirengę atsakyti į pirkėjams kylančius klausimus.

„Domėjomės, kaip centų apvalinimo projektą sekėsi įgyvendinti kitose ES šalyse, teiravomės gerųjų patirčių ir jų praktikų. Iš užsienio kolegų sulaukėme teigiamų įspūdžių, jog centų apvalinimas kitose šalyse gyventojų buvo priimtas teigiamai bei įgyvendintas sklandžiai. Mes taip pat dėsime visas pastangas, kad įsigaliojus pokyčiams apsipirkimo procesas išliktų sklandus, patogus ir greitas“, – priduria A. Bubnelis.

**Apvalinama tiek į didesnę, tiek į mažesnę pusę**

Pagrindinis naujai įsigaliojančio įstatymo pokytis – atsiskaitant grynaisiais pinigais bendra krepšelio suma bus apvalinama iki artimiausių 5 euro centų.

„Tai reiškia, kad galutinė suma bus apvalinama į mažesnę arba didesnę pusę, priklausomai nuo to, ar paskutinis skaitmuo yra arčiau 0, 5 ar 10. Pavyzdžiui, jei prekių kainų suma sudarys 32,02 euro, nuo gegužės 1 dienos ši suma bus apvalinama iki 32 eurų, jei bendra mokėtina suma siekia, pavyzdžiui, 32,07 euro, mokėti reikės 32,05 euro. Tokiu pačiu būdu apvalinama ir į didesnę pusę – jei paskutinis skaitmuo yra 8 arba 9 centai, galutinė krepšelio kaina bus 32,10 euro“, – aiškina A. Bubnelis.

„Lidl“ klientams jis primena, jog ši naujovė bus taikoma tik atsiskaitant grynaisiais pinigais: „Didžioji dauguma mūsų pirkėjų atsiskaito mokėjimo kortele ar kitomis alternatyviomis mokėjimo priemonėmis, tokiais atvejais sumos apvalinimas nebus vykdomas. Mūsų savitarnos kasose atsiskaitoma banko ar dovanų kortelėmis, tad pokyčio jose nebus.“

**1 ir 2 centų monetų apyvartoje išliks**

Nors nuo gegužės 1 dienos atsiskaitant grynaisiais bus taikomas galutinės sumos apvalinimas, 1 ir 2 centų monetos išliks ir bus naudojamos apyvartoje.

„1 ir 2 centų monetos niekur nedings – visose „Lidl“ parduotuvėse darbuotojai jas priims atsiskaitant“, – tvirtina A. Bubnelis.

Šiuo metu Lietuvoje veikia 81 „Lidl“ parduotuvė 29 šalies miestuose: Vilniuje, Kaune, Klaipėdoje, Šiauliuose, Alytuje, Marijampolėje, Kėdainiuose, Telšiuose, Kretingoje, Mažeikiuose, Tauragėje, Jonavoje, Panevėžyje, Ukmergėje, Utenoje, Plungėje, Palangoje, Elektrėnuose, Visagine, Šilutėje, Radviliškyje, Vilkaviškyje, Druskininkuose, Rokiškyje, Kaišiadoryse, Nemenčinėje, Gargžduose, Molėtuose ir Jurbarke.

**Daugiau informacijos:**  
Lina Skersytė  
Korporatyvinių reikalų ir komunikacijos departamentas  
UAB „Lidl Lietuva“   
Mob. tel. +370 680 53556  
[lina.skersyte@lidl.lt](mailto:vaiva.serpkova@lidl.lt)